Ca₂ꞌí₃ Jesús juɨg₂ Jericó. Jaun₂ jme₁ma₂ŋó₅ jë₄ juɨg₂,
ja₁jaun₂ jme₁chan₂ jan₂ dsa₂ cha₂ cu₄ i₂chen₂ Zaqueo, i₂lɨ́n₅ dsa₂ juɨnꞌ₂ quián₅ dsa₂ i₂cán₂ ꞌliaꞌ₅₄ quián₅ dsɨ₂tan₅₄.
ꞌÉi₂ në́₃, jme₁ꞌnoꞌ₂ juɨ₅ jɨ́in₂ ꞌein₂ ꞌéi₂ Jesús. La₁ tsá₃ lé₂, ia₁ a₂ŋɨ́₄ lë₃ juɨn₅ dsa₂ tionꞌ₅₄. Ia₁ jan₂ dsa₂ ꞌonꞌ₂ bá₄ ꞌéi₂.
Jaun₂ ca₂ŋó₃ co₂chiꞌ₅₄ le₃ne₄ juɨ₅, ca₂uɨ́g₂ gueiꞌ₅₄ caun₂ nɨ₁ꞌma₂ sicómoro, ia₁ ꞌnio₃ jɨ́in₂ Jesús, ia₁ juɨ₅ jaun₂ jme₁ŋɨ́i₃.
Jme₁ca₂dsióg₃ Jesús, jaun₂ ca₂jág₃ gueiꞌ₅₄, jaun₂ ca₂juáꞌ₂: ―Zaqueo, ma₂në₃ sión₅, ia₁ ja₁quiángꞌ₂ ca₂tɨ́ng₂ i₁jŋia₁₂ në₃.
Jaun₂ ca₂sióin₃ co₂chiꞌ₅₄, ca₂guei₃ ꞌioꞌ₂ jénꞌ₅.
Jme₁ca₂jág₃ dsa₂, jaun₂ ca₂chi₂ca₂ꞌag₃ ca₂juáꞌ₂: ―Dsi₂néi₂ quióꞌ₅ jan₂ dsa₂ cha₂ dsáu₁ bá₄ ŋó₅ i₂jŋia₅₄.
Zaqueo në́₃, jme₁ca₂nau₂ ne₅₄ jaun₂ ca₂tsɨ́ꞌ₃ Te₁guiꞌ₅₄: ―Te₁guiꞌ₅₄, dsioꞌ₄ jniá₂ ca₂dsio₄ a₂cha₂ quió₃, cuë́₄ dsa₂ te₂ŋé₂. Ján₃ guëꞌ₂ le₂jaun₂ chi₂juaꞌ₂ ꞌein₂ quióꞌ₅ ma₂ꞌang₃ a₂juɨ₁gang₂, jɨinꞌ₅₄ táng₃ jniá₂ quén₂ ráun₂ lë́₅ guë́₄ co₂jaun₂.
Jaun₂ ca₂juáꞌ₂ Jesús: ―Jmɨg₄ në₃ ca₂lón₂ dsa₂ dsi₂néi₂ la₂. Ia₁ ján₃ bá₄ lɨ́in₅ tsɨ₁jon₂ quián₅ Abraham.
Ta₁ në₅ já₅ bá₄ Jaun₅* dsa₂ mɨ₂güɨ́g₃, a₂ja₂ꞌniaiꞌ₂ a₂ja₂lioin₅₄ dsa₂ i₂ma₂i₂cónꞌ₅.